bluuebunny/crossref_metadata_2025 huggingface dataset:
Πολιτικές, κοινωνικές, και οικονομικές συνιστώσες των ολυμπιακών αγώνων της Αθήνας 1896 και 2004
Authors: Χούτας Νικόλαος
Published: September 2021

Αντικείμενο της διατριβής αποτελεί η διερεύνηση των πολιτικών, κοινωνικών και οικονομικών συνιστωσών των Ολυμπιακών Αγώνων της Αθήνας του 1896 και του 2004 και ο εντοπισμός του αποτυπώματός τους στη νεότερη και σύγχρονη ελληνική ιστορία. Στο ευρύ ερευνητικό της πεδίο περιλαμβάνονται: οι όροι προσαρμογής της ολυμπιακής υπόθεσης στις τρέχουσες συνθήκες, τα κύρια χαρακτηριστικά των δύο περιόδων και οι επιδράσεις που δέχτηκε και άσκησε ως εθνικό και παράλληλα διεθνές γεγονός. Η έρευνα στηρίζεται στις μεθόδους της σύγχρονης ιστοριογραφίας επιχειρώντας μια συνθετική ερμηνευτική προσέγγιση των Ολυμπιακών Αγώνων της Αθήνας του 1896 και του 2004. Ο διεπιστημονικός προσανατολισμός κρίθηκε αναγκαίος για την συνεξέταση των ερευνητικών ερωτημάτων. Η διατριβή δομείται σε δύο μέρη, το πρώτο για για το 1896 και το δεύτερο για το 2004. Εξάλλου η προβληματική της έρευνας διαρθρώνεται σε δύο επίπεδα θεματικής ανάλυσης. Το πρώτο επικεντρώνεται στην παρουσίαση των φάσεων εξέλιξης της ολυμπιακής υπόθεσης και το δεύτερο στην σύζευξή της με την πραγματικότητα των ετών 1893 – 1896 και 1997 – 2004 και γενικότερα στην σχέση με την εποχή της. Προσδοκία της έρευνας ήταν να συνεισφέρει στην επαναπροσέγγιση της θεματικής των 1ων Ολυμπιακών και να προσφέρει μια κριτική συστηματική προσέγγιση για τη διοργάνωση των 28ων η οποία και είχε φυσιολογικά μεγαλύτερη επίδραση στο γίγνεσθαι της χώρας. Ο λόγος και η πράξη των πρωταγωνιστών της ολυμπιακής υπόθεσης και των εμπλεκόμενων θεσμικών οργάνων και φορέων, συγκροτεί τον πυρήνα του ερευνητικού υλικού. Η μελέτη της διοργάνωσης των Αγώνων της Αθήνας επιβεβαίωσε την υπόθεση εργασίας μας, καθώς και τις δύο φορές, η τέλεσή τους σχετίστηκε με τα αιτήματα των κυρίαρχων ιδεολογιών, προσλαμβάνοντας όψεις και διαστάσεις μεγαλύτερες του αυτοτελούς περιεχομένου τους. Έτσι μπορεί να εξηγηθεί η μορφοποίηση τους σε κυψέλη εθνικών και συλλογικών οραματισμών και για το λόγο αυτό φαίνεται ότι η επιτυχής φιλοξενία τους αντιμετωπίστηκε ως μείζονα πρόκληση που έφερε πρόσκαιρες αναταράξεις και συγκυριακές μεταβολές στην πορεία και εξέλιξη των ελληνικών πραγμάτων. Το εγχείρημα εξέφρασε και στις δύο περιπτώσεις τις εθνικές φιλοδοξίες της εποχής του, αποβλέποντας πρωτίστως στη διεθνή αποδοχή και καταξίωση της νεότερης Ελλάδας. Το 1896 οι Αγώνες πλαισίωσαν τη Μεγάλη Ιδέα, συμβάλλοντας στην τόνωση του ελληνικού αλυτρωτισμού της περιόδου. Το 2004 προσέλαβαν εθνικά χαρακτηριστικά και αναπτυξιακό νόημα, προβάλλοντας το νέο πρόσωπο μιας ισχυρής Ελλάδας της ευρωπαϊκής οικογένειας και της Οικονομικής και Νομισματικής της Ένωσης. Από την ελληνική εμπειρία των Αγώνων διαφαίνονται δύο απεικονίσεις του ελληνικού ενδιαφέροντος αναφορικά με τον ολυμπιακό θεσμό. Η μία είναι παράγωγο της αναγνώρισης της σημειολογικά υπερέχουσας θέσης της χώρας ως κληρονόμου της αρχαίας Ελλάδας που επεδίωξε και πέτυχε να βάλει την σφραγίδα της στην αναβίωσή τους και η άλλη εμφορείται από τη διάθεση αποδοχής της χώρας μέσω αυτών.
Μελέτη αλληλεπίδρασης μεταλλοϊόντων με Η-ras και Κ-ras ογκογονίδια
Authors: Πετανίδης Σάββας
Published: September 2021

Στην παρούσα έρευνα μελετήθηκε η αλληλεπίδραση μεταλλοϊόντων με τα Η-ras και Κ-ras ογκογονίδια, εστιάζοντας στο καρκινογόνο κάδμιο και στην ανάπτυξη αντικαρκινικών φαρμάκων βαναδίου. Τα αποτελέσματα αναδεικνύουν τη σχέση μεταξύ των ογκογονιδίων και ιντερλευκινών, στη φλεγμονή, στη ras-σηματοδότηση και στην καρκινογένεση του παχέος εντέρου, συμβάλλοντας στην ανάπτυξη μεθόδων ανίχνευσης του καρκίνου και της ολιγονουκλεοτιδικής θεραπείας κατά του K-ras. Για το σκοπό αυτό, ειδικά σχεδιασμένα βαναδοϋλικά έχουν ως στόχο το μεταλλαγμένο K-ras σε διάφορους τύπους καρκίνου και έχουν αναδυθεί ως μια πολλά υποσχόμενη θεραπευτική προσέγγιση. Αφού εξετάσθηκε ο μοριακός μηχανισμός ενεργοποίησης της καρκινογένεσης από το κάδμιο, αποφασίσθηκε να μελετηθεί η αντικαρκινική δράση του βαναδίου και κατά πόσον αυτή συνδέεται με τους κυτταρικούς μηχανισμούς ενεργοποίησης του καδμίου. Αποδείχτηκε τελικά ότι και οι δύο μηχανισμοί (καρκινογένεση και αναστολή της) χρησιμοποιούν τα ίδια κυτταρικά μονοπάτια έκφρασης με κοινούς κυτταρικούς στόχους. Τα αποτελέσματα έδειξαν ότι η χρησιμοποιούμενη τριαδική ένωση βαναδιο-υπεροξο-βεταΐνη [VO(O2)2{(CH3)3NCH2CO2}]– εμφανίζει πολύ αξιόλογες ιδιότητες. Συγκεκριμένα, παρατηρήθηκε αναστολή του κυτταρικού μονοπατιού RAS-ΜΑΡΚ-MMP2, οδηγώντας τα καρκινικά κύτταρα σε απόπτωση μέσω οξειδωτικού stress και παράλληλα μείωσε αισθητά την έκφραση της μεταστατικής πρωτεΐνης MMP-2, που αντικατοπτρίζει και τον κύριο δείκτη μετάστασης των καρκινικών κυττάρων. Οι μετρήσεις έδειξαν ότι το βανάδιο αναστέλλει τον κυτταρικό πολλαπλασιασμό και τη βιωσιμότητα των καρκινικών κυττάρων και στις δύο καρκινικές σειρές, χωρίς ωστόσο να βλάπτει τα υγιή φυσιολογικά κύτταρα. Ως εκ τούτου, αποδεικνύεται ότι το βανάδιο αντιπροσωπεύει μια τάξη σημαντικών αντικαρκινικών μορίων, τα οποία μπορεί να είναι κατάλληλα διαμορφωμένα έτσι ώστε να ενισχυθεί η δραστικότητά τους και η εξειδίκευσή τους προς μια ποικιλία μορφών καρκίνου. Στο τρίτο μέρος της διδακτορικής έρευνας αποφασίσθηκε να μελετηθεί η έκφραση των ογκογονιδίων ras σε ζωντανά δείγματα ιστών από ασθενείς με καρκίνο του παχέος εντέρου και να εξετασθεί η έκφραση του ογκογονιδίου K-ras σε ασθενείς που εμφανίζουν τη μετάλλαξη G12V στο ογκογονίδιο K-ras σε σχέση με φυσιολογικά δείγματα. Μελετήθηκε, επίσης, η έκφραση των κυτταροκινών ιντερλευκινών IL-17, IL-22 και IL-23, της ιντερφερόνης γ (IFNγ) και του αυξητικού παράγοντα GM-CSF, που αποτελούν δείκτες φλεγμονώδους αντίδρασης, μιας φυσιολογικής λειτουργίας του ανοσολογικού συστήματος που αναπτύσσεται κατά τη διάρκεια των μολύνσεων από ιούς ή βακτήρια, με την υπερέκφραση ή αναστολή τους να συνδέεται άμεσα με την καρκινογένεση.
Το βίωμα του διαζυγίου ως μεταβατική εμπειρία και τα κοινωνικο-οικονομικά χαρακτηριστικά των διαζευγμένων γυναικών της πόλης
Authors: Κιντή Καλλιρρόη
Published: September 2021

Σκοπός της διατριβής είναι να διερευνηθεί η εμπειρία του διαζυγίου, όπως αυτή βιώνεται από γυναίκες που ζουν στην Αθήνα. Μέσα από τις προσωπικές τους αφηγήσεις αναζητούνται οι σημαντικότερες κοινωνικο-οικονομικές επιπτώσεις του διαζυγίου, οι ερμηνείες που αποδίδουν σε αυτό οι ίδιες οι γυναίκες, και οι συνέπειές του στην αντίληψη του εαυτού. Η εξέταση του βιώματος του διαζυγίου προσεγγίζεται μέσα από τον αφηγηματικό λόγο είκοσι τεσσάρων Ελληνίδων γυναικών, οι οποίες ως έγγαμες και ως διαζευγμένες κατοικούν στην πόλη των Αθηνών. Το διαζύγιο θα ορίσει εκ νέου την οργάνωση της προσωπικής και οικονομικής ζωής των πρώην εταίρων του γάμου. Θα ορίσει την ανάληψη νέων ευθυνών, την ανάληψη της επιμέλειας και της φροντίδας των τέκνων, τη δημιουργία νέων κοινωνικών σχέσεων, την αναζήτηση κοινωνικής στήριξης. Θα ορίσει τους τρόπους διαχείρισης της καθημερινότητάς τους και θα αποτελέσει τη βάση πάνω στην οποία θα δομηθεί ο μετέπειτα βιογραφικός σχεδιασμός των διαζευγμένων γυναικών.Κοινός τόπος σε όλες τις αφηγήσεις είναι ο χαρακτήρας του διαζυγίου ως εμπειρία μετάβασης ευρύτερης δυναμικής στη βιογραφία των διαζευγμένων γυναικών. Το διαζύγιο για την πλειοψηφία των κοινωνικών υποκειμένων της μελέτης αφορά μια εμπειρία ρήξης με την εδραία πριν το διαζύγιο αντίληψη του εαυτού της συζύγου και της έγγαμης μητέρας. Η ανάλυση του βιογραφικού αφηγήματος οδηγεί στη διαμόρφωση ενός ερμηνευτικού μοντέλου διαχείρισης του διαζυγίου από τις διαζευγμένες γυναίκες, που σχηματοποιείται σε μια τυπολογία τριών «στρατηγικών διαχείρισης του διαζυγίου». Στρατηγικές που με τη σειρά τους καταλήγουν σε δύο τυπολογίες ταυτοτικής συγκρότησης των υποκειμένων της μελέτης έναντι της εμπειρίας του διαζυγίου. Η «ρηκτική ταυτοτική τυπολογία» και η «διαπραγματευτική ταυτοτική τυπολογία» εκφράζουν τον τρόπο που οι διαζευγμένες γυναίκες τοποθετούνται απέναντι στις πραγματικότητες που ορίζει το διαζύγιο, τονίζουν τη σημαντικότητα της σημασιοδότησης του διαζυγίου ως κρίσιμη συνθήκη αξιολογικού τύπου για τη συγκρότηση νοήματος ταυτότητας, και ορίζουν την αντίληψη του εαυτού μετά τη μεσολάβησή του.
Το σύστημα αντιμεταφοράς Na+/Li+ στα ερυθρά αιμοσφαίρια ινσουλινοεξαρτώμενων διαβητικών γυναικών και η σχέση του με την προεκλαμψία
Authors: Σαρίκα Ελένη-Λήδα
Published: September 2021

Στόχος της μελέτης: Η διερεύνηση πιθανής παθογενετικής συσχέτισης μεταξύ της δραστηριότητας του συστήματος αντιμεταφοράς νατρίου-λιθίου (ΣΑ Na+/Li+) στα ερυθρά αιμοσφαίρια και των επιπέδων ομοιαζόντων με διγοξίνη ουσιών (DLIS) στο πλάσμα, ινσουλινοεξαρτώμενων διαβητικών (ΣΔ1) και ευγλυκαιμικών γυναικών με προϋπάρχουσα προεκλαμψία (ΠΕ) κατά την κύηση. Επίσης στόχος ήταν η διερεύνηση πιθανής γενετικής επιβάρυνσης στις γυναίκες με ΠΕ.Υλικό και μέθοδοι: Μελετήσαμε τη δραστηριότητα του ΣΑ Na+/Li+ και τα επίπεδα πλάσματος των DLIS σε 12 ΣΔ1 γυναίκες με προϋπάρχουσα ΠΕ (ομάδα 1) 12 ΣΔ1 χωρίς ΠΕ (ομάδα 2), 23 ευγλυκαιμικές γυναίκες με προϋπάρχουσα ΠΕ (ομάδα 3) και 12 φυσιολογικές γυναίκες (ομάδα 4). Η μελέτη έγινε τουλάχιστον 4 μήνες μετά τον τοκετό. Μελετήσαμε επίσης, τους ίδιους παράγοντες σε 26 γονείς από 13 γυναίκες με ΠΕ κατά την κύηση.Αποτελέσματα: Η δραστηριότητα του ΣΑ Na+/Li+ βρέθηκε υψηλότερη στην ομάδα 1 συγκρινόμενη με την ομάδα 2 (mean ± SEM ; 0.32 ± 0.05 vs 0.19 ± 0.02 mmol/LRBC/hr p < 0.05) και στην ομάδα 3 συγκρινόμενη με την ομάδα 4 (0.36 ± 0.004 vs 0.17 ± 0.01 mmol/LRBC/hr, p < 0.01). Τα επίπεδα των DLIS βρέθηκαν υψηλότερα στην ομάδα 3 συγκρινόμενη με την ομάδα 4 (0.73 ± 0.19 vs 0.295 ± 0.07ng/ml; p < 0.05) ενώ δεν υπήρξε στατιστικώς σημαντική διαφορά μεταξύ των 2 διαβητικών ομάδων (1 και 2). Στις ομάδες 1 και 3 βρέθηκε θετική συσχέτιση μεταξύ της δραστηριότητας του ΣΑ Na+/Li+ και των επιπέδων DLIS. (r = 0.927; p < 0.001 and r = 0.485; p < 0.05 αντίστοιχα). Συμπεράσματα: Αυξημένη δραστηριότητα του ΣΑ Na+/Li+ και αυξημένα επίπεδα DLIS μετά τον τοκετό στις γυναίκες με ιστορικό προεκλαμψίας, είναι πιθανόν να αποτελούν επιβαρυντικό παράγοντα στην ανάπτυξη αυτής της διαταραχής της κύησης τόσο σε διαβητικές όσο και σε ευγλυκαιμικές γυναίκες.
Research of the cenophytic palaeoflora of the Eastern Mediterranean (Lesbos, Lemnos, Alonissos, Gavdos Islands)
Authors: Μαντζούκα Δήμητρα
Published: September 2021

Η ύπαρξη φυτικών (μακρο)απολιθωμάτων στον ελλαδικό χώρο είναι γνωστή από την αρχαιότητα και χαίρει ιδιαίτερης σπουδαιότητας από την ελληνική και παγκόσμια επιστημονική κοινότητα λόγω της ηλικίας, της ποικιλότητας ειδών και οργάνων και των πληροφοριών για το παλαιοπεριβάλλον και το παλαιοκλίμα. Μέσα από την παρούσα εργασία πραγματοποιείται: έρευνα νέων θέσεων εύρεσης φυτικών απολιθωμάτων Καινοφυτικής ηλικίας στην Ανατολική Μεσόγειο (νήσος Λέσβος, Λήμνος, Αλόννησος, Γαύδος), προσπάθεια προσέγγισης των νέων ευρημάτων από τη σκοπιά της παλαιοβοτανικής ανάλυσης με ό,τι αυτή περιλαμβάνει (ανατομία απολιθωμένου ξύλου με χρήση μικροσκοπίου, μελέτη αποτυπωμάτων φύλλων) αλλά και χρήση παλαιότερων (μέθοδος του Πλησιέστερου Σημερινού Συγγενή) και νέων μεθοδολογιών (π.χ. CLAMP, IPR) με στόχο την εξαγωγή σημαντικών συμπερασμάτων για τη γεωλογική ιστορία της Ανατολικής Μεσογείου και γενικότερα του ελλαδικού χώρου.
Σύνθεση, χαρακτηρισμός και μελέτη της δράσης τροποποιημένων νανοσωματιδίων για στοχευμένη μεταφορά αντικαρκινικών φαρμάκων
Authors: Μεταξά Αικατερίνη-Φωτεινή
Published: September 2021

Τα παραδοσιακά χημειοθεραπευτικά φάρμακα δεν παρουσιάζουν εξειδίκευση ως προς τα καρκινικά κύτταρα με αποτέλεσμα να καταστρέφουν επίσης τα υγιή κύτταρα παρουσιάζοντας μεγάλη τοξικότητα και μειωμένη αποτελεσματικότητα. Στα παραπάνω προβλήματα προσπαθεί να δώσει λύσεις η χρήση της νανοτεχνολογίας, και συγκεκριμένα των φορέων μεταφοράς φαρμάκων στο μέγεθος της νανοκλίμακας. Τέτοιου είδους νανοϋλικά μπορούν να διαθέτουν ένα εύρος από επιθυμητά χαρακτηριστικά(απουσία τοξικότητας, ανταπόκριση σε συγκεκριμένα χαρακτηριστικά των καρκινικών κυττάρων, αντιμικροβιακές ιδιότητες, εξειδικευμένη δράση κ.α.)ώστε να επιτυγχάνουν στοχευμένη θεραπεία του καρκίνου. Στη παρούσα διδακτορική διατριβή παρουσιάζεται η σύνθεση και η βιολογική αξιολόγηση πολυλειτουργικών πολυμερικών φορέων συντεθειμένα από συνθετικά αλλά και φυσικά πολυμερή (πολυσακχαρίτες), τα οποία έχουν τη δυνατότητα ενθυλάκωσης παραδοσιακων φαρμάκων. Η δράση και η αποτελεσματικότητά του πολυμερικού συστήματος με η χωρίς το φάρμακο εξετάζεται τόσο με invitro πειράματα σε διάφορα είδη καρκινικών κυττάρων, όσο και in vivo σε πειραματόζωα. Επίσης παρουσιάζεται η σύνθεση εξειδικευμένων μορίων με συνεργιστική δράση κατά της αγγειογένεσης και της φλεγμονής που σχετίζεται με την καρκινογένεση. Τέλος, εξετάζεται η ικανότητα στόχευσης τροποποιημένων φορέων με μικρά εξειδικευμένα μόρια, σε αντίστοιχους υποδοχείς που υπερεκφράζονται στα καρκινικά κύτταρα (υποδοχέας φολικού οξέος FR, COX-2 υποδοχέας, VEGFR).
Λειτουργικοί λιποσωμιακοί και δενδριτικοί φορείς βιοφαρμακευτικών ουσιών
Authors: Στεριώτη Νικολέττα
Published: September 2021

Σκοπός της παρούσας διατριβής είναι η ανάπτυξη νέων λειτουργικών λιποσωμάτων και δενδριτικών πολυμερών για να χρησιμοποιηθούν ως φορείς βιοφαρμακευτικών ουσιών. Μελετήθηκαν νέοι λιποσωμιακοί και δενδριτικοί φορείς κατάλληλοι για τον εγκλεισμό της ινσουλίνης και μελετήθηκαν ως δυνητικοί φορείς δια την από του στόματος χορήγηση της. Στο πρώτο μέρος της διατριβής παρασκευάσθηκαν μονοστοιβαδικά λιποσώματα, μελετήθηκε ο εγκλεισμός της ινσουλίνης σε αυτά, με μέγιστη τιμή 4 mg/mL, και μετρήθηκε ο ρυθμός αποδέσμευσης της ινσουλίνης σε pH 7.4. Βρέθηκε ότι είναι δυνατή η ρύθμιση της αποδέσμευσης της ινσουλίνης μεταβάλλοντας το ποσοστό επικάλυψης των λιποσωμάτων με PEG. Σημαντικά βελτιωμένη είναι η αποικοδόμηση της εγκλεισμένης σε λιποσώματα ινσουλίνης υπό την επίδραση πρωτεολυτικών ενζύμων. Στο δεύτερο μέρος παρασκευάστηκαν παράγωγα του εμβολιασμένου δενδριτικού πολυμερούς της πολυ(L-λυσίνης) δεύτερης γενιάς με 12-48 ομάδες γουανιδίνης στην εξωτερική επιφάνειά της καθώς και παράγωγα ολιγο(L-λυσίνης) και ολιγο(αργινίνης) που φέρουν αλυσίδες PEG (Μw = 750 ή 2000 Da), που είναι ικανά να συμπλέξουν την ινσουλίνη σε ποσοστό > 99%. Η αλληλεπίδραση της ινσουλίνης με τα παραπάνω παράγωγα μελετήθηκε με μικροθερμιδομετρία ισόθερμης τιτλοδότησης (ITC), δυναμική σκέδαση φωτός και μετρήσεις ζ-δυναμικού. Μελέτες αποδέσμευσης της ινσουλίνης σε προσομοιωμένο εντερικό υγρό έδειξαν ότι η αποδέσμευση εξαρτάται από τον αριθμό των τελικών αργινινικών ομάδων στην περίπτωση των πολυμερικών παραγώγων, ενώ στα ολιγοπεπτιδικά παράγωγα εξαρτάται τόσο από το μοριακό βάρος του PEG όσο καιαπό τον αριθμό των γουανιδινικών ομάδων. Με φασματοσκοπία κυκλικού διχρωισμού(CD) επιβεβαιώνεται ότι η ινσουλίνη διατηρεί την δευτεροταγή της δομή μετά από την αποδέσμευσή της. Τέλος σε όλες τις περιπτώσεις η δεσμευμένη ινσουλίνη προστατεύεται έναντι των ενζύμων θρυψίνη και α-χυμοθρυψίνη και ο βαθμός προστασίας εξαρτάται είτε από μοριακό βάρος του PEG ή από τον αριθμό των γουανιδινικών ομάδων.
Εκπαίδευση - οικονομία - κοινωνία στο Ζαγόρι
Authors: Ρέμος Βασίλειος
Published: September 2021

Στη μελέτη αυτή μέσα από αρχειακό υλικό της χρονικής περιόδου 1918-1927, σχετικό με την τότε Εκπαιδευτική Περιφέρεια Ζαγορίου Ηπείρου, γίνεται αρχικά στο Α΄ Μέρος μια επισκόπηση των ιστορικών, οικονομικών, κοινωνικών και εκπαιδευτικών δεδομένων της περιόδου αυτής. Το Β΄ Μέρος περιλαμβάνει δύο Κεφάλαια. Στο 1ο εξετάζεται το θεσμικό πλαίσιο με το οποίο λειτουργούσε το Εποπτικό Συμβούλιο και ο Επιθεωρητής της Εκπαιδευτικής αυτής Περιφέρειας, με βάση τις αποφάσεις τους οι οποίες αφορούσαν την εποπτεία των σχολείων και των εκπαιδευτικών. Στο 2ο Κεφάλαιο αναπτύσσονται θέματα που αφορούν α) το προσωπικό β) τα διδακτήρια και γ) τη σχολική υγιεινή.Στο Επίμετρο, το οποίο αποτελεί ένα δεύτερο ξεχωριστό τόμο, έχει γίνει δακτυλογραφημένη πιστή αντιγραφή των περιεχομένων του χειρόγραφου πρωτότυπου κειμένου, που αποτέλεσε και τη βάση της έρευνας αυτής.
Ο έρωτας και ο φεμινισμός στο έργο της Κικής Δημουλά
Authors: Χρήστου Σοφία
Published: September 2021

Η παρούσα διατριβή έχει στόχο να αναδείξει ερμηνευτικά το ποιητικό έργο της Κικής Δημουλά. Η ποιήτρια ανήκει στη δεύτερη μεταπολεμική γενιά Ελλήνων ποιητών , με την ποίησή της να συγκεντρώνει τα βασικά γνωρίσματα αυτής της γενιάς τόσο σε θεματικό όσο και σε γλωσσικό επίπεδο : τον έρωτα , την εσωστρέφεια, και τον υπαρξιακό προβληματισμό επενδυμένα με λόγο λιτό, καθημερινό και ειρωνικό. Η ποιήτρια κινείται στους χώρους του παρόντος και του παρελθόντος με γλωσσική – λεκτική άνεση , μετακινώντας ανοίκεια πράγματα στο χώρο των οικείων και αντιστρόφως. Μεταποιεί καταστάσεις που ανήκουν στο χώρο του υπεραισθητού , για να τις καταστήσει προσεγγίσιμες, καθημερινής χρήσεως έννοιες και πράγματα του παρόντος στο επίπεδο του συμβόλου. Η ειδολογική και θεματική κατάταξη , η παρουσίαση , η ανάλυση , ο σχολιασμός με επαγωγική μέθοδο αναδεικνύουν τις έννοιες που προκύπτουν στο έργο της , τον τρόπο με τον οποίο τις αντιλαμβάνεται η ίδια , αλλά και το πως αυτές υπάρχουν στη ζωή του κάθε ανθρώπου και το πως τον επηρεάζουν , η βαρύτητα επομένως των εννοιών καθώς και ο τρόπος γραφής τους συνδυάζονται ποιητικά , υφολογικά , νοηματικά , ψυχομετρικά και κοινωνιομετρικά. Όλα αυτά μέσα από τις ενότητες έρωτας (έρωτας της απουσίας ) , τον θάνατο, τον χρόνο, τη μνήμη και τη λήθη , τη λειτουργία του χρόνου , τις φωτογραφίες, το φθινόπωρο, τα γηρατειά , μέσα απο την παράδοση και το κοινωνικό βίωμα.
Η προώθηση της κοινωνικής και συναισθηματικής μάθησης των μαθητών του δημοτικού σχολείου στο μάθημα της νεοελληνικής γλώσσας
Authors: Τσώλη Κωνσταντίνα
Published: September 2021

Σκοπός της παρούσας μελέτης ήταν η διερεύνηση της επίδρασης ενός προγράμματος κοινωνικής και συναισθηματικής μάθησης στη συναισθηματική νοημοσύνη μαθητών του δημοτικού σχολείου. Επιπλέον, μελετήθηκε η επίδραση του προγράμματος στο κλίμα της σχολικής τάξης, την ψυχική ανθεκτικότητα και την ακαδημαϊκή επίδοση των μαθητών, καθώς και η διαφοροποίησή του με βάση την τάξη και το φύλο. Στην έρευνα συμμετείχαν εκατόν σαράντα πέντε (145) μαθητές Δ’ και Στ’ τάξης δημοτικών σχολείων του Ν. Αττικής, οι οποίοι διαχωρίστηκαν σε δύο ομάδες: την πειραματική ομάδα με εβδομήντα πέντε (75) μαθητές, που παρακολούθησε στο πλαίσιο του μαθήματος Γλώσσα το καθολικό παρεμβατικό πρόγραμμα «Ευμενίδες», και την ομάδα ελέγχου με εβδομήντα (70) μαθητές. Όλοι οι μαθητές συμπλήρωσαν σε τρεις χορηγήσεις (προέλεγχος, μετέλεγχος και επανέλεγχος) τα εξής ερωτηματολόγια: α)Ερωτηματολόγιο ΣΝ ως χαρακτηριστικό γνώρισμα (TEIQue-CF), β) Κλίμακα Μέτρησης της Ζωής στη Σχολική Τάξη (Classroom Life Measure), γ) Χάρτες της Τάξης (ClassroomMaps) και δ) Ερωτηματολόγιο Δημογραφικών Χαρακτηριστικών. Επίσης, λήφθηκε υπόψη η βαθμολογία των μαθητών στους τριμηνιαίους ελέγχους. Τα αποτελέσματα της έρευνας έδειξαν την ύπαρξη στατιστικά σημαντικών διαφορών και συσχετίσεων μεταξύ των μεταβλητών. Η συναισθηματική νοημοσύνη των μαθητών της πειραματικής ομάδας βελτιώθηκε σημαντικά, γεγονός που, συνεπακόλουθα, βελτίωσε και το κλίμα της σχολικής τάξης, την ψυχική ανθεκτικότητα και την ακαδημαϊκή επίδοσή τους. Το πρόγραμμα είχε μεγαλύτερη επίδραση στους μαθητές της Στ’ τάξης και στα κορίτσια,ενώ η επίδρασή του παρέμεινε στατιστικά σημαντική ακόμα και κατά την επαναμέτρηση. Τα ευρήματα οφείλουν να λάβουν υπόψη τους οι εμπλεκόμενοι στα εκπαιδευτικά δρώμενα για τη δημιουργία υπεύθυνων και ψυχοκοινωνικά ισορροπημένων μαθητών.
Φαρμακευτική νανοτεχνολογία
Authors: Πίππα Αναστασία-Γεωργία
Published: September 2021

Η μεταφορά φαρμακομορίων έχει προχωρήσει επιτυγχάνοντας τον αρχικό στόχο του ελέγχου του ρυθμού της αποδέσμευσης, περιλαμβάνοντας πλέον συστήματα, τα οποία έχουν σχεδιαστεί για την επίτευξη του χωρικού και του χρονικού ελέγχου του ρυθμού της αποδέσμευσης. Οι μελλοντικές γενεές συστημάτων μεταφοράς φαρμακομορίων θα περιλαμβάνουν «ευφυείς» λειτουργίες βιο-ανίχνευσης που θα επιτρέπουν τον in vivo έλεγχο της αποδέσμευσης του φαρμακομορίου. Εν κατακλείδι, πρόκειται για βιο-εμπνευσμένα καινοτόμα συστήματα μεταφοράς φαρμακομορίων, τα οποία είναι πολύπλοκες αυτό-συναρμολογούμενες νανοδομές ευμετάβλητης ύλης, οι οποίες δρουν διευκολύνοντας την ανάπτυξη καινοτόμων θεραπευτικών συσκευών με προστιθέμενη αξία και ανταποκρίνονται στις απαιτήσεις με τη λειτουργικότητά τους, όπου οι περισσότερες αλληλεπιδράσεις και τα διεπιφανειακά φαινόμενα λαμβάνουν χώρα. Η ποσοτικοποίηση των μορφολογικών αποτυπωμάτων τους απαιτεί ένα αναλυτικό εργαλείο που θα πρέπει με βάση τα πειραματικά δεδομένα να μπορεί να συσχετισθεί με τη σταθερότητά τους. Η μορφολογική ποσοτικοποίηση των καινοτόμων συστημάτων μεταφοράς φαρμακομορίων της Νανοτεχνολογίας θα μπορούσε να επιτευχθεί με βάση την ανάλυση των μορφοκλασματικών συνόλων. Σκοπός της παρούσας διατριβής είναι η χρήση της Γεωμετρίας των Μορφοκλασματικών Συνόλων στην ποσοτικοποίηση των μορφολογικών χαρακτηριστικών μεικτών/χιμαιρικών νανοφορέων αλλά και φορτισμών λιποσωμάτων και πολυμερικών νανοφορέων. Επίσης, στόχος της μελέτης είναι η σύνδεση των μορφολογικών χαρακτηριστικών των νανοφορέων με τις φυσικοχημικές ιδιότητές τους, τη σταθερότητά τους σε βάθος χρόνου, τη θερμοτροπική τους συμπεριφορά, καθώς και τον εγκλωβισμό και την αποδέσμευση φαρμακομορίων. Μεικτοί νανοφορείς φαρμακομορίων που αποτελούνται από συμπολυμερή κατά συστάδες και λιπίδια και μπορούν να θεωρηθούν ως νέα θεραπευτικά εργαλεία της ναοϊατρικής και μπορούν να αποδεσμεύουν το φαρμακομόριο σε συγκεκριμένους ιστούς και μπορούν να βελτιώσουν την φαρμακοκινητική / φαρμακοδυναμική συμπεριφορά καθώς και τη συνολική βιοδιαθεσιμότητά του εγλωβισμένου φαρμακομορίου. Θα πρέπει να ληφθεί υπόψιν ότι ο σχεδιασμός και οι διαδικασίες ανάπτυξης ενός νανοφορέα απαιτούν την προσεκτική επιλογή των κατάλληλων βιοϋλικών συμπεριλαμβανομένης και της επιλογής και των συμπολυμερών κατά συστάδες, προκειμένου να συμβάλλουν επαρκώς στην αποτελεσματικότητα του νανοφορέα. Ωστόσο, η βιο-εμπνευσμένη προσέγγιση για το σχεδιασμό αποτελεσματικών νανοφορέων φαίνεται να είναι μία πραγματική πρόκληση, όχι μόνο από επιστημονική και τεχνολογική, αλλά και από την προσέγγιση του ρυθμιστικού πλαισίου. Αυτοί οι προσανατολισμοί στρατηγικής επιστημονικής κατεύθυνσης, θα μπορούσαν να αποτελέσουν μία συμπληρωματική προσέγγιση για το σχεδιασμό και την ανάπτυξη ασφαλών και αποτελεσματικών νέων φαρμάκων, με βάση τη Νανοτεχνολογία και τη χρήση της Γεωμετρίας των Μορφοκλασματικών Συνόλων.
Η μελέτη του φαινομένου της βίας μεταξύ ερωτικών συντρόφων στην εφηβεία με τη χρήση της βιογραφικής αφηγηματικής μεθόδου
Authors: Παπακίτσου Ιωάννα
Published: September 2021

Σκοπός: Η παρούσα διδακτορική διατριβή σκοπεύει στη διερεύνηση του βιώματος της βίας μεταξύ ερωτικών συντρόφων στην εφηβεία με τη χρήση της αφηγηματικής μεθόδου. Επιμέρους στόχοι είναι: (α) η διερεύνηση των μορφών της βίας, (β) ο τρόπος έκφρασής τους, (γ) οι γενικότερες πεποιθήσεις τους για τη βία, (δ) η συμβολή της τεχνολογίας και των μέσων κοινωνικής δικτύωσης στη χρήση βίας μεταξύ ερωτικών συντρόφων και (ε) η επιρροή των συνομηλίκων. Μεθοδολογία: Στην παρούσα μελέτη ο πληθυσμός της έρευνας αποτελείται από 12 εφήβους, 5 αγόρια και 7 κορίτσια μαθητές γυμνασίου και λυκείου, 14-17 ετών, μεσαίας κοινωνικοοικονομικής τάξης από διάφορες περιοχές της Αθήνας. Χρησιμοποιήθηκε η αφηγηματική μέθοδος και η επεξεργασία των αφηγήσεων έγινε με τη θεματική ανάλυση.Επεξεργασία αφηγήσεων: Αφού απομαγνητοφωνήθηκαν οι αφηγήσεις, εξετάστηκαν τα κείμενα και αποδόθηκαν εννοιολογικοί προσδιορισμοί, οι κωδικοί. Από την επεξεργασία των αφηγήσεων προέκυψαν 47 κωδικοί. Η ομαδοποίηση των κωδικών και η συμπύκνωση ομάδων κωδικών οδήγησαν στη δημιουργία ευρύτερων κατηγοριών/θεμάτων. Οι τελικές κατηγορίες/θέματα που διαμορθώθηκαν ήταν 7: (1) Η συγκρότηση κοινωνικού εαυτού στην εφηβεία, (2) Οι διαπροσωπικές σχέσεις στην εφηβεία, (3) Η επίκληση συναισθήματος, (4) Οι μορφές επικοινωνίας στην εφηβεία, (5) Η έκφραση βίας στην ερωτική σχέση, (6) Η κοινωνική νόρμα, (7) Οι στερεοτυπικές αντιλήψεις για το φύλο. Στη συνέχεια οι κατηγορίες/θέματα ερμηνεύθηκαν βάσει θεωρητικών προσεγγίσεων και των ευρημάτων της έρευνας με σκοπό τόσο την ερμηνεία όσο και την κατανόησή τους.Συμπεράσματα: Αναφορικά με τις μορφές βίας στις ερωτικές σχέσεις των εφήβων, κυρίως η λεκτική βία αναδύεται στις αφηγήσεις των εφήβων. Η ψυχολογική βία είναι επίσης από τις πιο συχνές μορφές που διαφαίνεται μέσω των αφηγήσεων και περιλαμβάνει συμπεριφορές που έχουν σκοπό τον έλεγχο, τον εκφοβισμό ή την κυριαρχία επί του/ της συντρόφου. Επίσης από τη χρήση των μέσων κοινωνικής δικτύωσης καταγράφηκαν μορφές βίας όπως μεταξύ άλλων η επαναλαμβανόμενη ανεπιθύμητη ηλεκτρονική παρακολούθηση και συμπεριφορές παρενόχλησης στο διαδίκτυο, όπως η διάδοση φημών και ψευδών γεγονότων για κάποιο πρόσωπο. Από τις αφηγήσεις όλων των εφήβων φάνηκε ότι και τα αγόρια και τα κορίτσια είναι δράστες και θύματα λεκτικής βίας, ψυχολογικής βίας και συμπεριφορών που σχετίζονται με τη χρήση των μέσων κοινωνικής δικτύωσης. Κρίνεται απαραίτητη η ενίσχυση της γνώσης των εφήβων για τη σημασία και την αναγνώριση της βίας μεταξύ ερωτικών συντρόφων.
Essays on immigration and crime
Authors: Κυρκοπούλου Ελένη
Published: September 2021

Η οικονομική επιστήμη αντιλαμβάνεται το έγκλημα ως μία ορθολογική επιλογή των ατόμων, που γίνεται μέσω της σύγκρισης του αναμενόμενου οφέλους και του αναμενόμενου κόστους με βάση τις ευκαιρίες που έχουν στη νόμιμη και στην παράνομη αγορά εργασίας. Οι ευκαιρίες αυτές αποτελούν συνάρτηση προσωπικών, τοπικών αλλά και διεθνών χαρακτηριστικών και είναι δυνατό να μεταβάλλονται από μία πληθώρα εξωγενών σοκ όπως μία αύξηση του μεταναστευτικού πληθυσμού, αλλαγές στις πολιτικές στην αγορά εργασίας, αλλαγές στο οικονομικό περιβάλλον και αλλαγές στις πολιτικές καταστολής και σοφρωνισμού.Η διατριβή αυτή συμβάλλει στη σχετική βιβλιογραφία τόσο θεωρητικά όσο και εμπειρικά, δίνοντας ιδιαίτερη έμφαση στην Ελλάδα. Η οικονομική και ανθρωπιστική κρίση που έχει βιώσει η χώρα τα τελευταία χρόνια έχει επηρεάσει δραματικά τους βασικους κοινωνικοοικονομικούς και δημογραφικούς παράγοντες που δομούν την εγκληματικότητα. Ακόμα, η Ελλάδα αποκαλύπτει ένα μοναδικό μοτίβο στο επίπεδο του ποσοστού εγκλημάτων κατά της ιδιοκτησίας, με δύο κορυφώσεις κατά την περίοδο της οικονομικής κρίσης.Το πρώτο κεφάλαιο είναι εισαγωγικό και επεξηγεί τη δομή της παρούσας διατριβής.Στο κεφάλαιο 2, εξετάζονται οι προσδιοριστικοί παράγοντες της εγκληματικότητας στην Ελλάδα, κατά την περίοδο 2004-2016. Η εμπειρική ανάλυση βασίζεται στην κατασκευή μίας βάσης δεδομένων που περιέχει τα καταγεγραμμένα περιστατικά εγκλημάτων κατά της ιδιοκτησίας και τις εν ισχύ άδειες παραμονής στην Ελλάδα σε επίπεδο περιφέρειας. Στο κεφάλαιο 3, εστιάζω σε μία μεταβλητή ενδιαφέροντος και συγκεκριμένα στο μέγεθος του μεταναστευτικού πληθυσμού. Κατασκευάζω κατάλληλες βοηθητικές μεταβλητές που διορθώνουν την πιθανή ενδογένεια για να καταλήξω πως δεν υπάρχει στατιστικά σημαντική σχέση μεταξύ της μεταβλητής ενδιαφέροντος και του ποσοστού εγκλημάτων κατά της ιδιοκτησίας.Τέλος, στο κεφάλαιο 4, κατασκευάζω ένα search and matching μοντέλο με δύο κλάδους, έναν ρυθμιζόμενο και έναν μη- ρυθμιζόμενο, και με την παρουσία παράτυπων μεταναστών. Στα πλαίσια αυτού, εξετάζω μία πληθώρα εναλλακτικών πολιτικών που είναι δυνατό να συμβάλλουν στη μείωση του σχετικού μεγέθους της παράνομης οικονομίας.
Αρχαιολογικά πάρκα στην Ελλάδα
Authors: Σέρβου Βεατρίκη-Καλλιόπη
Published: September 2021

Στην παρούσα διατριβή παρουσιάζεται η έννοια του αρχαιολογικού πάρκου και αναλύεται το ιστορικό, το πολιτιστικό, το οικονομικό και το τουριστικό πλαίσιο της λειτουργίας του. Επίσης, παρουσιάζεται η πρόταση για τη δημιουργία ενός αρχαιολογικού πάρκου στην αρχαιολογική γεωγραφική θέση της Κυμισάλας καθώς και η σχετική εμπειρική έρευνα επί ζητημάτων πολιτιστικού τουρισμού και αναγνωρισιμότητας της θέσης της Κυμισάλας στο νησί της Ρόδου. Σχετικά νέος όρος και τάση στην αρχαιολογία και τη μουσειολογία, η έννοια αρχαιολογικό πάρκο καθορίζεται σήμερα από διεθνείς συμβάσεις και μια εν εξελίξει θεωρητική τεκμηρίωση του πλαισίου μέσα στο οποίο βρίσκει ο όρος την εφαρμογή του. Η θεωρητική τεκμηρίωση του αρχαιολογικού πάρκου, σε οποιοδήποτε περιβάλλον, χερσαίο ή ενάλιο, αναδεικνύει παράλληλα και την απαιτούμενη εξισορρόπηση του αρχαιολογικού έργου με το έργο της συντήρησης της πολιτιστικής κληρονομιάς. Η έμφαση στην παρούσα διατριβή τοποθετείται σε ζητήματα που σχετίζονται με τον πολιτιστικό τουρισμό και τον οικοτουρισμό, καθώς η διαμόρφωση και η λειτουργία ενός αρχαιολογικού πάρκου γίνεται εστία συγκέντρωσης της ανθρώπινης δραστηριότητας σε έναν συγκεκριμένο φυσικό χώρο. Η τουριστική ανάπτυξη, όπως προκύπτει και από την εμπειρική έρευνα, συνδέεται στενά με την ποιότητα του περιβάλλοντος και των φυσικών πόρων. Η διασύνδεση τουρισμού και περιβάλλοντος παράγει τόσο θετικά όσο και αρνητικά αποτελέσματα στα επιμέρους στοιχεία του φυσικού περιβάλλοντος. Δεδομένου ότι ο όρος σχετίζεται με ζητήματα που αφορούν την οικονομία της πολιτιστικής κληρονομιάς, διερευνώνται οι δυνατότητες έκφρασης της πολιτιστικής αξίας με συναρτήσεις ατομικής χρησιμότητας και με όρους προθυμίας πληρωμής. Η αξία της πολιτιστικής κληρονομιάς μπορεί να ερμηνευθεί ως πολιτιστικό κεφάλαιο, κάτι που δυνητικά ανοίγει καρποφόρους δρόμους για την προσέγγιση κοινωνικών αποφάσεων στον συγκεκριμένο τομέα. Το αρχαιολογικό πάρκο είναι σύγχρονο προϊόν του πολιτιστικού τουρισμού διοικούμενο από κάποιον συναφή οργανισμό. Οι δύο κύριοι σκοποί του είναι η παρουσίαση της ζωής του παρελθόντος και η παρουσίαση της σημασίας της πολιτιστικής κληρονομιάς στη σημερινή κοινωνία. Η οικονομική αποτίμηση της πολιτιστικής κληρονομιάς κρίνεται ως αναγκαίο στάδιο για την επίτευξη της αειφόρου χρήσης των πολιτιστικών πόρων. Τα ζητήματα που προκύπτουν από τη χρήση των πολιτιστικών αγαθών σχετίζονται άμεσα με αειφορικές πρακτικές που προσαρμόζονται σε κατάλληλα μοντέλα διαχείρισης, όπως αυτό που προτείνεται στην περίπτωση μελέτης της αρχαιολογικής θέσης της Κυμισάλας, προσαρμοσμένο στην ελληνική πραγματικότητα. Η εμπειρική έρευνα που διεξήχθη με επίκεντρο την αναγνωρισιμότητα της περιοχής και της έννοιας του πολιτιστικού τουρισμού ενισχύει τόσο το θεωρητικό όσο και το πρακτικό πλαίσιο υλοποίησης ενός αρχαιολογικού πάρκου με θετικές επιπτώσεις στο αειφορικό τουριστικό πλαίσιο του νησιού της Ρόδου.
Η διόρθωση ανακριβούς πρώτης κτηματολογικής εγγραφής
Authors: Πλιάτσικας Κωνσταντίνος
Published: September 2021

Aντικείμενο της παρούσας διατριβής αποτελεί η διόρθωση ανακριβούς πρώτης κτηματολογικής εγγραφής μέσω της άσκησης αγωγής του άρθρου 6 παρ. 2 ν. 2664/1998. Ειδικότερα, η διατριβή έχει ως στόχο αφενός την προσέγγιση της έννοιας και της λειτουργίας των πρώτων κτηματολογικών εγγραφών και της ανακρίβειάς τους, αφετέρου τη μελέτη των ουσιαστικού και δικονομικού δικαίου ζητημάτων που ανακύπτουν στο πλαίσιο διόρθωσης ανακριβειών με όχημα την αγωγή του άρθρου 6§2 ν. 2664/1998. Η διατριβή καταστρώνεται σε δύο μέρη, κάθε ένα από τα οποία αναπτύσσεται σε δύο κεφάλαια. Στο πρώτο κεφάλαιο του πρώτου μέρους προσεγγίζονται εννοιολογικά οι πρώτες εγγραφές. Ελλείψει ορισμού της κτηματολογικής εγγραφής, δίνεται ο ορισμος της και εξετάζεται η νομική φύση, το αντικείμενο και το περιεχόμενό τους και οι έννομες συνέπειες καταχώρισής τους. Στη συνέχεια, για να διευκολυνθεί ο εντοπισμός των εγγραφών που είναι δεκτικές διόρθωσης, οι πρώτες εγγραφές διακρίνονται σε κατηγορίες. Στο δεύτερο κεφάλαιο συζητούνται ζητήματα συναφή με την ανακρίβεια των πρώτων εγγραφών. Εκεί προσεγγίζεται η έννοια της ανακρίβειας, εντοπίζονται κριτήρια διαπίστωσής της και συζητούνται ζητήματα που αφορούν στο αντικείμενο, το υποκείμενο και το είδος της προσβολής. Εξάλλου, το πρώτο κεφάλαιο του δεύτερου μέρους ασχολείται με τη μορφολογία της αγωγής του άρθρου 6§2 ν. 2664/1998. Σε αυτό, αφού εξετάζονται ζητήματα σχετικά με την εφαρμογή του άρθρου 17 ν. 2664/1998, το ενδιαφέρον επικεντρώνεται στη διόρθωση ανακριβειών μέσω της άσκησης αγωγής του άρθρου 6 παρ. 2. Στο πλαίσιο αυτό, γίνεται δεκτό ότι η αγωγή είναι αναγνωριστική ή καταψηφιστική (κατά περίπτωση) κατά το πρώτο σκέλος και διαπλαστική κατά το διορθωτικό σκέλος (δεύτερο σκέλος). Σε προϋποθέσεις άσκησης της αγωγής ανάγονται: η ύπαρξη εγγραπτέου δικαιώματος στον κρίσιμο χρόνο⸱η προσβολή του δικαιώματος από ανακριβή πρώτη εγγραφή και η άσκηση της αγωγής εντός ορισμένου χρόνου. Στο τελευταίο κεφάλαιο εξετάζονται ζητήματα που αφορούν στην ενεργητική και παθητική νομιμοποίηση, στο αίτημα της αγωγής, στις συνέπειες άσκησής της, στην άμυνα του εναγομένου και στη σχέση της ίδιας αγωγής με άλλα ένδικα βοηθήματα του ΑΚ και του ΚΠολΔ.
Επίδραση παρεμβατικού προγράμματος περπατήματος με μπαστούνια -Nordic Walking- στη βελτίωση της φυσικής κατάστασης και στην ποιότητα ζωής ατόμων τρίτης ηλικίας
Authors: Πάνου Ελένη
Published: September 2021

Σκοπός της παρούσας έρευνας ήταν να αξιολογήσει την επίδραση ενός παρεμβατικού προγράμματος περπατήματος με μπαστούνια σε ανώμαλο έδαφος και σε επίπεδο έδαφος μαθημάτων διάρκειας 20 εβδομάδων σε άτομα ηλικίας 60 έως 90 ετών. Για την αξιολόγηση των λειτουργικών παραμέτρων εφαρμόστηκε «Η Δέσμη Δοκιμασιών για την Τρίτη ηλικία» και το πρωτόκολλο Bosco. Η ποιότητα ζωής αξιολογήθηκε με το ερωτηματολόγιο «Επισκόπηση της Υγείας έκδοση 2 » και τα κίνητρα στην άσκηση με το «Ερωτηματολόγιο Παρακίνησης στην Άσκηση» επίσης καταγράφηκε o Δείκτης Μάζας Σώματος και η καρδιακή συχνότητα. Τα αποτελέσματα έδειξαν σημαντική επίδραση του παρεμβατικού προγράμματος άσκησης περπατήματος με μπαστούνια στη βελτίωση της μυϊκής δύναμης των άνω και κάτω άκρων, της αερόβιας αντοχής και της ευκινησίας. Στις πειραματικές ομάδες δε βρέθηκε στατιστικά σημαντική επίδραση της κλίσης του εδάφους στη βελτίωση των λειτουργικών παραμέτρων. Στη δοκιμασία Bosco παρατηρήθηκε στατιστικά σημαντική επίδραση του προγράμματος στη βελτίωση του ύψους στο βαθύ κάθισμα των πειραματικών ομάδων με την ομάδα ελέγου. Σημαντική μείωση παρατηρήθηκε στη φυσική υγεία ανάμεσα στην ομάδα περπατήματος με μπαστούνια σε ανώμαλο έδαφος σε σχέση με την ομάδα σε επίπεδο έδαφος και στους παράγοντες παρακίνησης στην άσκηση, πρόκληση στην άσκηση, δύναμη, αντοχή και ευκινησία. Βρέθηκε σημαντική συσχέτιση μεταξύ του ύψους, του βαθύ καθίσματος της δοκιμασίας Bosco και της δύναμης των άνω άκρων, της αερόβιας αντοχής και της ευκινησίας, ενώ παρατηρήθηκαν σημαντικές συσχετίσεις των λειτουργικών παραμέτρών της με το Δείκτη Μάζας Σώματος. Για την ανάλυση των δεδομένων της «Δέσμης Δοκιμασιών για την Τρίτη Ηλικία» και της δοκιμασίας Bosco πραγματοποιήθηκε μικτή μονομεταβλητή ανάλυση διακύμανσης, και για την εύρεση μεταξύ των συσχετίσεων χρησιμοποιήθηκε ο συντελεστής του Pearson. Η ανάλυση των ερωτηματολογίων έγινε με τη μέθοδο της πολυμεταβλητής ανάλυσης διασποράς. Πραγματοποιήθηκαν post-hoc αναλύσεις για να βρεθούν οι ομάδες, οι οποίες διέφεραν μεταξύ τους και έγινε διόρθωση Bonferroni. Το επίπεδο σημαντικότητας ορίστηκε α<.05. Τα αποτελέσματα της έρευνας αποδυκνείουν ότι το περπατήμα με μπαστούνια είναι μια δραστηριότητα που μπορεί να πραγματοποιηθεί είτε σε ανώμαλο είτε σε επίπεδο έδαφος με βέλτιστες λειτουργικές προσαρμογές σε ηλικιωμένα άτομα.
Η λατρευτική τιμή των νεομαρτύρων στη σύγχρονη ελληνική λαϊκή εθιμοταξία
Authors: Ανδρέου Θωμάς
Published: September 2021

Η "Λατρευτική" τιμή των νεομαρτύρων αφορά σε καθαρά λαογραφική θεώρηση της "λειψανολατρείας". Διασαφηνίζεται ότι η μελέτη αφορά σε καθαρά αποστασιοποιημένο από θεολογική θεώρηση κείμενο. Παρουσιάζει τους νεομάρτυρες ως εμβληματικές φυσιογνωμίες που εμπνέουν με το απαράμιλλο θάρρος τους απέναντι στον κατακτητή.
Αξιολόγηση της συμμόρφωσης στην αντιασθματική αγωγή παιδιών και εφήβων με συμπτωματολογία βρογχικού άσθματος με εκπαιδευτική παρέμβαση
Authors: Κουμπαγιώτη Δέσποινα
Published: September 2021

Εισαγωγή: Η μη βέλτιστη συμμόρφωση στην αντιασθματική αγωγή στα παιδιά αποτελεί κοινό εύρημα στην καθημερινή κλινική πρακτική, οδηγώντας σε ανεπαρκή έλεγχο της νόσου. Κατά συνέπεια, διαμορφώνεται η ανάγκη για εφαρμογή παρεμβάσεων που βελτιώνουν τη συμμόρφωση.Σκοπός: Σκοπός της παρούσας ερευνητικής μελέτης ήταν να διερευνηθεί η επίδραση ενός εκπαιδευτικού προγράμματος στη συμμόρφωση στη ρυθμιστική αγωγή και στους κλινικούς δείκτες σε παιδιά και εφήβους που διαγνώστηκαν με άσθμα. Mέθοδος: Παιδιά και έφηβοι, ηλικίας 4 – 16 ετών, με νεοδιαγνωσθέν άσθμα, αποτελέσαν το δείγμα αυτής της τυχαιοποιημένης κλινικής μελέτης. Πριν την έναρξη της αντιασθματικής αγωγής, οι συμμετέχοντες στην ομάδα παρέμβασης παρακολούθησαν ένα εκπαιδευτικό πρόγραμμα, ενώ στο σύνολό τους οι συμμετέχοντες προμηθεύτηκαν μια ηλεκτρονική συσκευή για τη εκτίμηση της συμμόρφωσης. Σπιρομετρία, μέτρηση του εκπνεόμενου μονοξειδίου του αζώτου και δοκιμασία για τον έλεγχο του άσθματος διενεργήθηκε εξίσου στις ομάδες ελέγχου και παρέμβασης στην έναρξη και στο τέλος της περιόδου παρακολούθησης.Αποτελέσματα: Εβδομήντα οκτώ παιδιά και έφηβοι με άσθμα επιλέχθηκαν τυχαία να ανήκουν είτε στην ομάδα παρέμβασης, είτε στην ομάδα ελέγχου και παρακολουθήθηκαν για 6 εβδομάδες. Η διάμεσος (%) συμμόρφωση για το σύνολο του δείγματος εκτιμήθηκε στο 73%, ενώ 80% και 68% για την ομάδα παρέμβασης και ελέγχου αντίστοιχα (p<0.001). Η φαρμακευτική αγωγή είχε θετικό αντίκτυπο στους σπιρομετρικούς δείκτες, στο εκπνεόμενο μονοξείδιο του αζώτου και τον έλεγχο του άσθματος, χωρίς ωστόσο να διαπιστώθηκε στατιστικώς σημαντική διαφορά μεταξύ των δυο ομάδων. Από την πολυπαραγοντική ανάλυση προέκυψε ότι η παρέμβαση συνδέθηκε με αυξημένα ποσοστά συμμόρφωσης (p<0.001). Δεν υπήρξε σχέση μεταξύ της συμμόρφωσης και των δεικτών αναπνευστικής λειτουργίας, όπως και μεταξύ του ελέγχου του άσθματος και των δεικτών αναπνευστικής λειτουργίας. Ωστόσο, στην μονοπαραγοντική ανάλυση παρατηρήθηκε στατιστικώς σημαντική σχέση μεταξύ της συμμόρφωσης και του ελέγχου του άσθματος στην ομάδα παρέμβασης (p=0.010). Συμπεράσματα: Το εκπαιδευτικό πρόγραμμα συνδέθηκε με αυξημένα ποσοστά συμμόρφωσης στη ρυθμιστική αγωγή χωρίς ωστόσο να επιφέρει σημαντική διαφορά στους δείκτες ελέγχου της αναπνευστικής λειτουργίας.
Βιολογία και κατανομή των πληθυσμών των ειδών των καραβίδων στα εσωτερικά νερά της Ελλάδας
Authors: Περδικάρης Κωνσταντίνος
Published: September 2021

[…] Οι στόχοι της παρούσας διατριβής ήταν: α) η διερεύνηση και αποτύπωση της κατανομής των αυτόχθονων και αλλόχθονων ειδών καραβίδας στον ελληνικό χώρο, τόσο σε επίπεδο οικοσυστήματος όσο και σε επίπεδο νομών και περιφερειών και η ακόλουθη δημιουργία χαρτών σημειακής κατανομής (spot maps). Ιδιαίτερη έμφαση δόθηκε στην προσπάθεια εντοπισμού των ειδών Pacifastacus leniusculus (Dana, 1852) στο φυσικό περιβάλλον και Cherax quadricarinatus (von Martens, 1868) σε ελεγχόμενο περιβάλλον (ενυδρεία), καθώς του είδους Astacus leptodactylus Eschscholtz 1823 εντός της ελληνικής επικράτειας. Επιπρόσθετα επιχειρήθηκε ο εντοπισμός νέων θέσεων παρουσίας των ειδών Astacus astacus (Linnaeus, 1758) και Austropotamobius torrentium (Schrank, 1803), καθώς και η επιβεβαίωση ιστορικών θέσεων παρουσίας τους ανά την Ελλάδα. β) η διερεύνηση της παρουσίας επιβιωτικών ειδών δακτυλιοσκλωλήκων του γένους Branchiobdella σε τρία διαφορετικά είδη καραβίδας στον ελληνικό χώρο (A. astacus, A. leptodactylus και A. torrentium) βάσει δειγμάτων από συνολικά επτά διαφορετικά οικοσυστήματα. Παράλληλα διερευνήθηκε η πιθανότητα παρουσίας του παρασιτικού ολιγόχαιτου Hystricosoma chappuisi Michaelsen 1926, το οποίο υπό ορισμένες συνθήκες μπορεί να προκαλέσει σοβαρές θνησιμότητες σε φυσικούς πληθυσμούς. γ) η μελέτη περίπτωσης (case study) αναφορικά με την εκτίμηση της κατάστασης του πληθυσμού του είδους A. astacus στον ποταμό Καλαμά. δ) η συγκέντρωση της υφιστάμενης διεθνούς και εθνικής νομοθεσίας που σχετίζεται με ζητήματα προστασία των πληθυσμών των αυτόχθονων ειδών, που ρυθμίζουν την αλιεία τους και την εισαγωγή αλλόχθονων ειδών στη χώρα, με στόχο την διαμόρφωση προτάσεων βελτίωσης και προσαρμογής της εθνικής νομοθεσίας ώστε να ικανοποιεί τις προϋποθέσεις προστασίας των ειδών και των πληθυσμών τους με ταυτόχρονη αλιευτική αξιοποίησή των καραβίδων. […]
Μελέτη της φαρμακευτικής προετοιμασίας (preconditioning) με δεσφλουράνιο στη χειρουργική του ήπατος
Authors: Κοράκη Ελένη
Published: September 2021

Εισαγωγή: Είναι τεκμηριωμένο ότι η αιμορραγία παραμένει σοβαρή επιπλοκή κατά τη διάρκεια της ηπατεκτομής. Η διακοπή της ροής του αίματος προς το ήπαρ με τον χειρισμό Pringle χρησιμοποιείται για την ελάττωση της απώλειας αίματος παράλληλα με τη διατήρηση χαμηλής κεντρικής φλεβικής πίεσης. Ο χειρισμός αυτός όμως, προκαλεί ισχαιμικές βλάβες στο εναπομείναν τμήμα του ήπατος που συνοδεύονται από αυξημένη νοσηρότητα και θνητότητα. Παρόλα αυτά η ισχαιμία είναι καλύτερα ανεκτή από την αιμορραγία. Η παρούσα κλινική μελέτη σχεδιάστηκε για να ελέγξει την δράση της φαρμακευτικής προετοιμασίας του ήπατος με δεσφλουράνιο σε ασθενείς που υποβάλλονται σε ηπατεκτομή και υπόκεινται σε προσωρινή διακοπή της αιματικής ροής προς το ήπαρ (χειρισμός Pringle). Μέθοδος και υλικό: Για τους σκοπούς της μελέτης σχεδιάστηκαν δυο ομάδες, μία ομάδα παρέμβασης (φαρμακευτική προετοιμασία με δεσφλουράνιο) και μία ομάδα ελέγχου και τυχαιοποιήθηκαν εξίσου 32 ασθενείς που υποβλήθηκαν σε μείζονα ηπατεκτομή. Η μελέτη της επίδρασης του δεσφλουρανίου στο ήπαρ έγινε με τη μέτρηση των κλασικών ηπατικών ενζύμων, του πηκτικού μηχανισμού, της ιστολογικής εικόνας, αλλά και την μέτρηση των μεταλλοπρωτεινασών MMP-9 και MMP-2 και των αναστολέων τους TIMP-1 και TIMP-2 που σύμφωνα με τη βιβλιογραφία ανιχνεύονται στην ηπατική βλάβη. Αποτελέσματα: Στην παρούσα μελέτη, η φαρμακευτική προετοιμασία με δεσφλουράνιο μείωσε την ηπατική βλάβη, όπως φαίνεται από τη μείωση των επίπεδων των matrix metalloproteinase 2 και 9 και την αύξηση των αναστολέων τους TIMP-1 και TIMP-2 αλλά και την αύξηση των ανασταλτών της πήξης, τη μείωση του INR, των λευκοκυττάρων, της διήθησης με λευκοκύτταρα, στην ομάδα παρέμβασης. Επίσης, μειώθηκε ο χρόνος παραμονής των ασθενών αυτών στην κλινική με στατιστική σημαντικότητα. Συμπεράσματα: Η ισχαιμική προετοιμασία με χειρουργικές τεχνικές έχει αποδειχθεί αποδοτική, αλλά είναι χρονοβόρα. Η φαρμακευτική προετοιμασία με τη χορήγηση διαφόρων φαρμάκων φαίνεται ότι είναι αποδοτική. Η προετοιμασία με δεσφλουράνιο αποτελεί μία εύκολη τεχνική που βρέθηκε να ασκεί ηπατοπροστατευτική δράση. Η σχεδίαση περαιτέρω μελετών στο μέλλον θα ενισχύσει τα ευρήματα μας ώστε η παρέμβαση αυτή να εισαχθεί στην καθημερινή κλινική πράξη με στόχο τη μείωση της βλάβης ισχαιμίας - επαναιμάτωσης.
Les histoires de la littérature néohellénique 1780-1880
Authors: Δολαψάκης Δημήτριος
Published: September 2021

Στη μελέτη αυτή ασχολήθηκα με τους λόγους της συγγραφής των Ιστοριών της νεοελληνικής λογοτεχνίας, την ημερομηνία που θεωρούμε ότι υπάρχει τομή και ρήξη με το ελληνικό παρελθόν, τον διαχωρισμό σε λογοτεχνικές περιόδους, τις λογοτεχνικές έννοιες που προβάλλονται (χρηστικότητα, φιλοπατρία, φαντασία, πρωτοτυπία), το κριτήριο επιλογής των συγγραφέων που αναφέρονται ή ευρετηριάζονται, οι χρησιμοποιούμενες βιβλιογραφικές αναφορές, οι επιρροές των ιστοριών της λογοτεχνίας από άλλους ιστορικούς της λογοτεχνίας και ο διάλογος των ιστοριών μεταξύ τους. Εξετάστηκαν οι αναφορές στα δημοτικά τραγούδια, η θέση της κρητικής λογοτεχνίας, η θέση της λογοτεχνίας των Ιονίων νήσων, η πρωτοκαθεδρία της φαναριώτικης λογοτεχνίας και ο ρόλος της στην εξέλιξη της νεοελληνικής λογοτεχνίας και, τέλος, η επίδραση των μεταφράσεων στην παραγωγή πρωτότυπων έργων. Οι Ιστορίες της Νέο-ελληνικής λογοτεχνίας γνώρισαν δύο πυλώνες: το Υπόμνημα του Κοραή (1803) και τα Μαθήματα του Νερουλού (1827), και τα δύο γραμμένα στα γαλλικά. Γύρω από αυτούς ένα πλήθος συγγραφέων, εκδοτών, μεταφραστών, εμπόρων ή απλώς λογίων, ομοίως και τα βιβλία τους συμφωνούν, μιμούνται, αντιπαραθέτονται: Φίλανδρος (1810), Γ. Α. Μάνος (1825), Κ. Κούμας (1832), Αλ. Σούτσος (1833), Αλ. Νέγρης (1829/1835), W. Brunet de Presle (1837), Δ. Βικέλας (1871), Α. Ρ. Ραγκαβής (1877).
Τα παρακλαυσίθυρα στη βουκολική ποίηση και η σχέση τους με τον Μίμο
Authors: Κίτσου Σταματία
Published: September 2021

H παρούσα διδακτορική διατριβή διερευνά τα βουκολικά παρακλαυσίθυρα και τη σχέση τους με τον Μίμο, κυρίως μέσα από τη συνεξέταση των παρακλαυσίθυρων των βουκολικών συλλογών του Θεόκριτου, του Βιργιλίου, του Καλπούρνιου, του Νεμεσιανού και των ανώνυμων αποσπασμάτων Μίμων της ύστερης ελληνιστικής εποχής και της αυτοκρατορικής περιόδου. Η επίδραση του Μίμου στη βουκολική ποίηση έχει αναγνωρισθεί από πολλούς μελετητές, ωστόσο η παρούσα εργασία στοχεύει, μέσα από την συστηματική εξέταση των παρακλαυσιθυρικών τόπων και συμβάσεων, στη διερεύνηση της εξέλιξης και λειτουργίας του είδους του Μίμου. Σε δεύτερο και ισοσθενές επίπεδο ελέγχεται η επιστημολογική χρησιμότητα της διάκρισης ανάμεσα στον λογοτεχνικό και τον λεγόμενο ‘‘λαϊκό’’ Μίμο.
Μελέτη της ανάπτυξης φαρμακοεπαγώμενων υπερκινησιών σε πειραματικά μοντέλα νόσου Πάρκισον
Authors: Μαρανής Σωτήριος
Published: September 2021

Η μακρόχρονη θεραπεία με λεβοντόπα επηρεάζεται από την εμφάνιση μη φυσιολογικών ακούσιων κινήσεων, γνωστή ως «επαγόμενη από λεβοντόπα δυσκινησία». Οι δομικές μεταβολές των υποδοχέων του γλουταμικου συμβάλουν στην παθοφυσιολογία της δυσκινησίας. Σε μια προσπάθεια κατανόησης του μηχανισμού καθώς και εντοπισμού της αντι-δυσκινητικής δράσης των ειδικών ανταγωνιστών των γλουταμινικών υποδοχέων πραγματοποιήθηκε ενδοεγκεφαλική έγχυση διαφόρων ανταγωνιστών σε συγκεκριμένους πυρήνες σε επίμυες με δυσκινησία. Η χορήγηση των ανταγωνιστών των NMDA και AMPA υποδοχέων του γλουταμικού μείωσε τη δυσκινησία όταν η έγχυση έγινε στον κερκοφόρο πυρήνα. Από την άλλη μεριά, ο ανταγωνιστής των μεταβοτροπικών υποδοχέων υποτύπου 5 του γλουταμικου παρουσίασε αντιδυσκινητική δράση μόνο μετά από έγχυση του στον υποθαλαμικό πυρήνα καθιστώντας τον σημαντικό μελλοντικό θεραπευτικό στόχο για την αντιμετώπιση της δυσκινησίας.
Η επίδραση της οικονομικής κρίσης στην τοπική αυτοδιοίκηση
Authors: Καπίδου Αργυρώ
Published: September 2021

Σκοπός της διατριβής είναι η ανάδειξη των οικονομικά επιτυχημένων δήμων της Ελλάδας στην περίοδο της οικονομικής κρίσης και ο προσδιορισμός παραγόντων που συμβάλλουν στη οικονομική επιτυχία τους. Η μέθοδος που ακολουθήθηκε διακρίνεται σε τρία στάδια: α) ποσοτική ανάλυση οικονομικών δεικτών, β) ποσοτική ανάλυση πολιτικών, διοικητικών, αναπτυξιακών και πρόσθετων δεικτών και γ) ποιοτική ανάλυση λόγου με δομημένες συνεντεύξεις. Για τη διερεύνηση της οικονομικής επιτυχίας των δήμων, χρησιμοποιήθηκαν απολογιστικά στοιχεία δεδουλευμένης βάσης για την κατάρτιση δεκατεσσάρων οικονομικών δεικτών. Με τη βοήθεια μεθοδολογικών εργαλείων, όπως οι τυποποιημένες τιμές (0-100) και η ανάλυση κυρίων συνιστωσών (pca), καταρτίστηκε οικονομετρικό υπόδειγμα και οι δήμοι κατατάχθηκαν βάσει της οικονομικής τους επίδοσης σε τεταρτημόρια. Για τον έλεγχο της επίδρασης μη οικονομικών παραγόντων στην οικονομική επίδοση των δήμων καταρτίστηκαν σύνθετοι διοικητικοί, πολιτικοί και αναπτυξιακοί δείκτες, δείκτες συμμόρφωσης σε ελεγκτικούς μηχανισμούς (Συνήγορος του Πολίτη, Σώμα Επιθεωρητών-Ελεγκτών Δημόσιας Διοίκησης, Ελεγκτικό Συνέδριο), δείκτης επιμόρφωσης και δείκτης εμπορικών αξιών ακινήτων . Στη συνέχεια, οι δήμοι κατατάχθηκαν με βάση την επίδοσή τους στους μη οικονομικούς δείκτες. Ο έλεγχος για την ανάδειξη των μη οικονομικών μεταβλητών που μπορούν να επηρεάσουν την «οικονομική επιτυχία» διενεργήθηκε με τη βοήθεια λογιστικής παλινδρόμησης. Από την ανωτέρω ανάλυση προέκυψε ότι ο δείκτης «Μορφωτικό Επίπεδο Προσωπικού» αποτελεί στατιστικά σημαντική μεταβλητή (Sig.0.004<0.05) για την «οικονομική επιτυχία» των δήμων. Επιπλέον, εξετάστηκαν υποκειμενικοί δείκτες, τόσο σε ευρωπαϊκό επίπεδο, με τη διερεύνηση των αντιλήψεων πολιτών σε 33 ευρωπαϊκές χώρες, όσο και σε τοπικό επίπεδο, με τη διερεύνηση αντιλήψεων 34 δημοτικών στελεχών σε 7 ελληνικούς δήμους. Οι δηλώσεις των δημοτικών δρώντων κωδικοποιήθηκαν με το μεθοδολογικό εργαλείο ποιοτικής ανάλυσης maxqda, τόσο στη διχότομη βάση «επιτυχημένος-μη επιτυχημένος», όσο και κατά Τομέα/Πεδίο/Δράση πολιτικής, με βάση τις αρμοδιότητες των δήμων. Από τις δηλώσεις των δημοτικών δρώντων προκύπτει, ότι η έλλειψη μορφωμένου προσωπικού θεωρείται το σημαντικότερο μειονέκτημα των δήμων για την αντιμετώπιση της οικονομικής κρίσης.Εν κατακλείδι, η παρούσα διατριβή διαθέτει την πρωτοτυπία να συνδυάζει ποσοτικές με ποιοτικές μεθόδους ανάλυσης, αλλά και διεπιστημονική προσέγγιση, προσδίδοντας μια ευρύτερη οπτική στο υπό μελέτη θέμα. Επιπλέον, το συγκεκριμένο υπόδειγμα αποτελεί ένα δυναμικό εργαλείο μακροχρόνιας παρακολούθησης της επίδοσης των δήμων σε τεταρτημόρια και μπορεί να εμπλουτιστεί με νέους δείκτες τόσο ποσοτικούς όσο και ποιοτικούς. Επίσης, η διατριβή συμβάλλει στην ανάδειξη «Επιτυχιών» και «Μη Επιτυχιών» στην άσκηση αρμοδιοτήτων των Δήμων.